Posvemašnja nestašica vode (6/6/2003) - 2003-06-05
Nezdrava voda ubija svakih osam sekundi po jedno dijete!
Danas je u svijetu obilježen Dan zaštite okoliša, dan u kojem su Ujedinjeni narodi pozvali na jačanje mjera za očuvanje svjetskih izvora svježe vode. Pronaći svježu i čistu vodu već predstavlja problem za milijune ljudi na svijetu, a taj problem ubija ljude. Ujedinjeni narodi ističu da korištenje nezdrave vode uzrokuje bolesti koje svakih osam sekundi ubiju po jedno dijete na ovoj planeti, a nečista voda uzrokuje 80 posto svih bolesti i smrtnih slučajeva u zemljama u razvoju. Ukoliko bi ljudi imali pristup čistoj i zdravoj vodi, naglašavaju stručnjaci svjetske organizacije, većina takvih bolesti mogla bi biti spriječena. Medjutim, vjerojatnije je da će čista voda postati još rjedja pojava nego je to trenutno. Prema podacima UN-og programa za zaštitu okoliša u idućih 25 godina polovica od šest milijardi stanovnika imat će problema doći do čiste vode za piće i navodnjavanje. Stručnjaci zbog toga kažu da se odmah moraju poduzeti koraci i uvesti učinkovitije mjere zaštite i korišenja postojećih zaliha svježe vode i spriječiti da loša situacija preraste u još goru. Glasnogovornik UN-ovog programa za zaštitu okoliša Michael Williams kaže da je jedan od razloga za trenutačno poduzimanje takvih koraka zdravstvena situacija u Africi gdje mnogo ljudi ne može doći do svježe vode: "Takva situacija dovodi do mnogobrojnih zdravstvnih problema. Voda je zagadjena smećem koje ostavljaju ljudi, a postoje i mnogobrojni drugi uzroci zagadjenja tako da je taj problem iz dana u dan sve vidljiviji. Problem je što se u takvoj siutuaciji, a uz lošu infratsruktutu, pojačava potreba za svježom vodom i sve to dovodi do bezizlazne situacije." Prema statistikama Ujedinjenih naroda, jedna od šest osoba živi bez normalnog korištenja vode za piće. No, gospodin Williams ističe da su zalihe vode za piće sve manje i u razvijenim zemljama, a osnovni uzrok je neracionalno korištenje vode što dovodi do iscrpljivanja zaliha podzemnih voda. Slična je situacija i s rijekama i močvarnim zemljištem što će imati trajan utjecaj na biljnu raznolikost u svijetu te na život ptica, riba i ostalih životinja koje ovise o raznim vodenim sustavima.